दशावतार (२०२५ चित्रपट)

दशावतार हा २०२५ चा मराठी भाषेतील थरारपट आहे. या  चित्रपटाचे दिग्दर्शन सुबोध खानोलकर यांनी केले असून ओशन फिल्म कंपनी आणि ओशन आर्ट हाऊस यांची ही निर्मिती आहे. या चित्रपटात दिलीप प्रभावळकर मुख्य भूमिकेत आहेत.

 कथानक 
या चित्रपटाचे कथानक तळकोकणात सादर केल्या जाणाऱ्या पारंपरिक दशावतार लोककलेवर आधारित आहे. बाबुली मिस्त्री नावाचा एक वयस्कर कलाकार दशावतार लोककलेत पारंगत असून त्याचे त्याला प्रचंड वेड असते. वेळप्रसंगी लोक त्याची थट्टा देखील करतात. बाबुलीचे वय आणि त्यामुळे उद्भवलेल्या प्रकृतीमुळे डॉक्टर आणि त्याचा मुलगा माधव (सिद्धार्थ मेनन) हे त्याला काम थांबवण्याची वारंवार विनंती करत असतात. शेवटी एक दिवस बाबुली अशी घोषणा करतात की जेव्हा माधवला नोकरी मिळेल आणि तो पैसे कमवू लागेल तेव्हा ते काम करणे थांबवतील. तशी वेळ देखील येते आणि महाशिवरात्रीच्या उत्सवादरम्यान होणारे नाटक हे शेवटचे असेल अशी घोषणा बाबुली करतात. दरम्यान माधव त्याची प्रेयसी वंदना (प्रियदर्शिनी इंदलकर) हिच्याशी त्याच दिवशी लग्नाची मागणी घालण्याचे ठरवतो. या नाटका दरम्यान एक दुर्दैवी घटना घडते, ज्यामुळे सर्वांच्या योजना उलथून पडतात आणि पूर्णपणे अनपेक्षित घटनांची एक मालिका सुरू होते.

 कलाकार 

 दिलीप प्रभावळकर - बाबुली मिस्त्रीच्या भूमिकेत.
 महेश मांजरेकर - इन्स्पेक्टर मायकल डी'कौस्टाच्या भूमिकेत
 सिद्धार्थ मेनन - माधव मेस्त्रीच्या भूमिकेत
 अभिनय बेर्डे - मोंटी सरमळकरच्या भूमिकेत
 प्रियदर्शिनी इंदलकर - वंदनाच्या भूमिकेत
 सुनील तावडे - पोलीस शिपाई परबच्या भूमिकेत 
 रवी काळे - आबा तांडेलच्या भूमिकेत
 लोकेश मित्तल - मनसुखानीच्या भूमिकेत 
 भरत जाधव - लक्ष्मण वाडेकरच्या भूमिकेत (विशेष उपस्थिती)
 आरती वडगबाळकर - कॉन्स्टेबल उज्ज्वला सावंतच्या भूमिकेत 
 विजय केंकरे - कॅबिनेट मंत्री अशोक सरमळकरच्या भूमिकेत
 गुरू ठाकूर - डॉक्टरच्या भूमिकेत 
 पद्माकर ओझे - नाईक मास्टरच्या भूमिकेत
 सतीश जोशी - सोमन गुरुजीच्या भूमिकेत
 श्वेता कुडाळकर - वंदनाच्या आईच्या भूमिकेत 
 वैभवी परदेशी - आबा तांडेल यांच्या पत्नीच्या भूमिकेत 
 अक्षय चिंचूरकर - तरुण बाबुलीच्या भूमिकेत
 अवन प्रफुल्लचंद्र - तरुण माधवच्या भूमिकेत

 निर्मिती 
एक अशी अफवा पसरली होती की सुरुवातीला दशावतारमधील मुख्य भूमिका रजनीकांत यांना देऊ करण्यात आली होती. परंतु दिग्दर्शक सुबोध खानोलकर यांनी याचे खंडन केले. त्यांच्या मते,  या चित्रपटातील मुख्य पात्र बाबुली मेस्त्री यांची भूमिका खास करून दिलीप प्रभावळकर यांच्यासाठीच लिहिण्यात आली होती. जर प्रभावळकर यांनी या चित्रपटाला नकार दिला असता तर हा चित्रपट रद्द करण्यात येणार होता. खानोलकर पुढे म्हणाले की, "माझ्यासाठी, मराठी चित्रपटसृष्टीसाठी दिलीप प्रभावळकर रजनीकांतपेक्षा कमी नाहीत." हा चित्रपट फक्त ५० दिवसांत पूर्ण झाला आणि कुडाळ सह कोकण प्रदेशातील विविध ठिकाणी त्याचे चित्रीकरण करण्यात आले.

 प्रदर्शन 
या चित्रपटाची झलक १८ ऑगस्ट २०२५ रोजी प्रदर्शित झाली.

हा चित्रपट १२ सप्टेंबर २०२५ रोजी थिएटरमध्ये प्रदर्शित झाला.

 प्रतिसाद 

 बॉक्स ऑफिस 
या चित्रपटाने पहिल्या दिवशी ₹६५ लाखांची कमाई केली. तर पहिल्या तीन दिवसांत, ₹५.२२ कोटींपेक्षा जास्त कमाई झाली. यामुळे २०२५ मधील मराठी भाषेतील  पहिल्या आठवड्यात सर्वात जास्त कमाई करणारा चित्रपट म्हणून ओळखला जातोय. या चित्रपटाने त्याच्या पहिल्या आठवड्यात ₹९.२५–१२ कोटी कमावले. पहिल्या  दहा दिवसांत त्याने ₹१५.८५ कमावले. दुसऱ्या आठवड्यात त्याने एकूण ₹२१.३ कोटी कमावले. तर तिसऱ्या आठवड्यात ₹२६.४३ कोटी कमावले.

 संगीत 
या चित्रपटाला ए.व्ही. प्रफुल्लचंद्र यांनी संगीत दिले आहे आणि गीते गुरू ठाकूर यांनी लिहिली आहेत.

 संदर्भ 

वर्ग:इ.स. २०२५ मधील मराठी चित्रपट